Oficiālais Vēstnesis L 196 , 20/07/2001 Lpp. 0026 - 0027



Komisijas Lēmums (2001 gada 9. jūlijs) par komitejas izveidošanu papildu pensiju jomā (izziņots ar dokumentu Nr. C(2001) 1775) (dokuments attiecas uz EEZ) (2001/548/EK) EIROPAS KOPIENU KOMISIJA, ņemot vērā Eiropas Kopienu dibināšanas līgumu, un jo īpaši tā 138. un 140. pantu, tā kā: (1) Eiropas Komisija savā 2000. gada 28. jūnija Sociālās politikas dienas kārtībā piedāvāja izveidot pensiju forumu, lai risinātu pensiju un mobilitātes jautājumu kopā ar visiem attiecīgajiem dalībniekiem, sniedzot paziņojumu. (2) Eiropas Komisija savā 1999. gada 11. maija paziņojumā "Ceļā uz vienotu papildu pensiju tirgu" (COM (1999) 134 galīgā redakcija) atbalstīja pensiju foruma izveides ideju, kā to piedāvāja Pārvietošanās brīvības jautājumu augsta līmeņa grupa, un attiecīgi nolēma, ka šāds forums tiks sasaukts vismaz divas reizes gadā un to veidos valdības, sociālo partneru, pensiju fondu un nepieciešamības gadījumā citu šajā jomā aktīvu iestāžu pārstāvji. (3) Savā rezolūcijā attiecībā uz Komisijas paziņojumu "Ceļā uz vienotu papildu pensiju tirgu" Eiropas Parlaments atbalstīja Komisijas paziņojumu un šādas komitejas izveidi, IR PIEŅĒMUSI ŠĀDU LĒMUMU. 1. pants 1. Komisijā izveido komiteju papildu pensiju jomā (pensiju forumu). 2. Pensiju forumu veido dalībvalstu valdību, sociālo partneru un papildu pensiju shēmu pārstāvji. 2. pants 1. Komisija var konsultēties ar pensiju forumu attiecībā uz jebkurām problēmām un notikumiem Kopienas līmenī, kas ietekmē papildu pensijas. Pensiju forums papildu pensiju jomā palīdz Komisijai rast risinājumus, jo īpaši problēmām un šķēršļiem, kas ir saistīti ar darba ņēmēju pārrobežu pārvietošanās brīvību. 2. Vajadzības gadījumā pensiju forums sadarbojas ar jebkurām citām atbilstīgām struktūrām vai komitejām, kas strādā ar sociālās un ekonomiskās politikas jautājumiem. 3. pants 1. Pensiju forumu veido 45 locekļi. 2. Vietas ir sadalītas šādi: - viena vieta katrai dalībvalstij, - četras vietas — pārējām EBTA dalībvalstīm (viena vieta Eiropas Brīvās tirdzniecības asociācijas sadarbības koordinācijas birojam un viena vieta katrai iesaistītajai valstij), - 14 vietas — sociālajiem partneriem, kas ir pārstāvēti Kopienas līmenī, - 12 vietas — pensiju fondiem un citām šajā jomā aktīvām struktūrām: - trīs vietas — EFRP (Eiropas Pensiju fondu federācijai), - viena vieta katrai no šīm struktūrām: - FEFSI (Eiropas Investīciju fondu un uzņēmumu federācijai), - ACME (Eiropas Kooperatīvās un savstarpējās apdrošināšanas biedrību asociācijai), - AIM (Starptautiskajai savstarpējās palīdzības asociācijai), - CEA (Eiropas Apdrošināšanas komitejai), - AEIP (Eiropas Sociālās aizsardzības vienlīdzības iestāžu asociācijai), - EAPSPI (Eiropas Sabiedriskā sektora pensiju iestāžu asociācijai), - GCAACE (ES Aktuāru asociāciju konsultatīvajai grupai), - FBE (Eiropas Savienības Banku federācijai), - AGE (Eiropas Veco ļaužu platformai). 4. pants Pensiju foruma locekļus ieceļ Komisija, ņemot par pamatu kandidatūras, ko ir ieteikušas dalībvalstis, citas valstis, kas ietilpst EEZ, Kopienas līmenī pārstāvētie sociālie partneri un citas struktūras, kas ir uzskaitītas 3. pantā. Komisija veic visus nepieciešamos pasākumus, lai nodrošinātu līdzsvarotu dzimumu pārstāvību. 5. pants Pensiju foruma locekļu pilnvaru laiks ir divi gadi. To var pagarināt. Pēc pilnvaru laika beigām pensiju foruma locekļi turpina strādāt savā amatā, līdz viņi tiek aizvietoti vai atkārtoti iecelti amatā. Foruma locekļa pilnvaras tiek pārtrauktas pirms divu gadu termiņa beigām, viņam atkāpjoties no amata, vai arī viņa nāves gadījumā. Vēl foruma locekļa pilnvaru laiks var tikt pārtraukts, ja viņa aizvietošanu pieprasa struktūra, kas ieteikusi viņa kandidatūru. Locekli ieceļ uz atlikušo pilnvaru laiku. Locekļi par savu darbu nesaņem atlīdzību. 6. pants Komisija publicē locekļu sarakstu informācijai Eiropas Kopienu Oficiālajā Vēstnesī. 7. pants Pensiju forums ievēl vienu priekšsēdētāju un divus priekšsēdētāja vietniekus uz diviem gadiem. Viņus ievēl ar klātesošo locekļu divu trešdaļu balsu vairākumu. Līdz brīdim, kamēr pensiju foruma locekļi ir ievēlējuši priekšsēdētāju, pensiju forumu vada Nodarbinātības un sociālo lietu ģenerāldirektorāta attiecīgo departamentu pārstāvis. 8. pants Pensiju forums var aicināt jebkuru personu, kuras tiešā kompetencē ir dienas kārtībā iekļautais jautājums, piedalīties apspriedē kā ekspertam. Eksperti piedalās apspriedē tikai attiecībā uz tiem jautājumiem, sakarā ar kuriem tie ir aicināti ierasties. 9. pants Pensiju forums var izveidot darba grupas. 10. pants 1. Pensiju forumu sasauc Komisija, un tā sanāksmes notiek Komisijas telpās. 2. Attiecīgo Komisijas departamentu pārstāvji piedalās pensiju foruma un darba grupu sanāksmēs. 3. Komisija nodrošina pensiju foruma un darba grupu sekretariātu. 11. pants Pensiju forums apspriež jautājumus, par kuriem Komisija ir lūgusi sniegt atzinumu. Jautājumi netiek lemti balsojot. Ja Komisija vēlas saņemt pensiju foruma atzinumu, tad tā var noteikt termiņu, kurā atzinums jāsniedz. Pozīcijas, ko pieņem pārstāvētie ekonomiskie grupējumi, atzīmē protokolā, kuru nosūta Komisijai. Komisija var pēc dalībnieku lūguma sniegt visiem dalībniekiem pieeju diskusiju rezultātiem. 12. pants Neskarot Līguma 287. panta noteikumus, pensiju foruma locekļiem ir pienākums neizpaust ziņas, kuras viņiem kļuvušas zināmas, darbojoties pensiju forumā vai darba grupās, ja Komisija viņus informē, ka prasītais atzinums vai ierosinātais jautājums attiecas uz konfidenciālu lietu. Šādos gadījumos sanāksmes apmeklē tikai pensiju foruma locekļi un Komisijas pārstāvji. 13. pants Komisija novērtē pensiju foruma darbu un lietderību divus gadus pēc šā lēmuma stāšanās spēkā. 14. pants Lēmums stājas spēkā tā pieņemšanas dienā. Briselē, 2001. gada 9. jūlijā Komisijas vārdā — Komisijas locekle Anna Diamantopoulou --------------------------------------------------